รายได้ขาย-บริการพุ่ง ดันกำไร AS ปี 64 โต 56% แตะ 480 ลบ. แจกปันผล 0.30 บ. XD 11 มี.ค.นี้
รายได้ขาย-บริการพุ่ง ดันกำไร AS ปี 64 โต 56% แตะ 480 ลบ. เพิ่มขึ้นจากปีก่อนที่อยู่ที่ 307 ลบ. พร้อมแจกปันผล 0.30 บ./หุ้น ขึ้น XD 11 มี.ค. กำหนดจ่าย 9 พ.ค. 65
25 ก.พ. 2565

บริษัท เอเชียซอฟท์ คอร์ปอเรชั่น จำกัด (มหาชน) หรือ AS รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยบริษัทฯ มีรายได้จากการขายและบริการในปี 2564 จำนวน 1,862.10 ล้านบาท เพิ่มขึ้นจำนวน 525.90 ล้านบาท คิดเป็นร้อยละ 39.40 จากปี 2563 เนื่องจากกลุ่มบริษัทฯ มีการเปิดตัวเกมอย่างสม่ำเสมอ โดยรายได้หลักของบริษัทฯ มาจากรายได้จากการขายและบริการในกลุ่มบริษัทต่างประเทศ โดยรายได้จากการขายและบริการที่เพิ่มขึ้นอย่างมีสาระสำคัญสำหรับปี 2564 เมื่อเทียบกับปีก่อนหน้า ได้แก่ ประเทศมาเลเซีย และประเทศฟิลิปปินส์เพิ่มขึ้นร้อยละ 118.60 และ 95.10 ตามลำดับ
สำหรับตลาดในประเทศมีรายได้จากการขายและบริการจำนวน 556.40 ล้านบาท คิดเป็นร้อยละ 29.90 ของรายได้ทั้งหมดในปีนี้ โดยตลาดในต่างประเทศมีรายได้จากการขายและบริการจำนวน 1,305.70 ล้านบาท คิดเป็นร้อยละ 70.10 ของรายได้ทั้งหมด เนื่องมาจากการเปิดให้บริการเกมพีซีและโมบายล์ใหม่ในปี 2564 โดยสัดส่วนรายได้จากการให้บริการเกมพีซีและโมบายล์คิดเป็นร้อยละ 78.40:21.60
พร้อมกันนี้บริษัทฯ เตรียมจ่ายปันผลจากงวดงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 เป็นเงินสดในอัตรา 0.30 บาท/หุ้น กำหนดวันที่ไม่ได้รับสิทธิปันผล (XD) 11 มี.ค. 2565 และกำหนดจ่ายเงินปันผลในวันที่ 9 พ.ค.2565